
Noteikumi par karavīra, militārā darbinieka, zemessarga un Zemessardzes veterāna uzturdevas kompensācijas apmēru un izmaksāšanas kārtību
Izdoti saskaņā ar Valsts un pašvaldību institūciju amatpersonu un darbinieku atlīdzības likuma 35. panta pirmo daļu un Latvijas Republikas Zemessardzes likuma 33. panta pirmo daļu un 45. panta sesto daļu
· 1. Noteikumi nosaka karavīriem, militārajiem darbiniekiem, zemessargiem un Zemessardzes veterāniem izmaksājamās uzturdevas kompensācijas (turpmāk – kompensācija) apmēru un izmaksāšanas kārtību.
· 2. Šo noteikumu izpildi finansē no Aizsardzības ministrijai piešķirtajiem valsts budžeta līdzekļiem.
· 3. Kompensācijas apmērs ir šāds:
· 3.1. par karavīra dienas pamata uzturdevu – 14 euro;
· 3.2. par karavīra dienas papildu uzturdevu Nr. 1 – 0,90 euro;
· 3.3. par karavīra dienas papildu uzturdevu Nr. 2 – 2,50 euro.
(Grozīts ar MK 29.10.2013. noteikumiem Nr.1201; MK 21.06.2022. noteikumiem Nr. 364)
· 4. Karavīrs un militārais darbinieks saņem šo noteikumu 3.1. apakšpunktā minēto kompensāciju.
(MK 18.10.2022. noteikumu Nr. 639 redakcijā)
· 4.1 Zemessargs saņem šo noteikumu 3.1. apakšpunktā minēto kompensāciju, ja viņš ir piedalījies apmācībās vai dienesta uzdevumu izpildē ne mazāk kā astoņas stundas diennakts laikā.
· 4.2 Zemessardzes veterāns saņem šo noteikumu 3.1. apakšpunktā minēto kompensāciju, ja viņš ar vienības komandiera pavēli ir piedalījies noteiktu uzdevumu izpildē ne mazāk kā astoņas stundas diennakts laikā.
· 5. Šo noteikumu 3.2.apakšpunktā minēto kompensāciju papildus šo noteikumu 3.1.apakšpunktā minētajai kompensācijai saņem:
· 5.1. karavīri, zemessargi un Zemessardzes veterāni, kuri ne mazāk kā astoņas stundas ir bijuši norīkojumā;
· 5.2. karavīri, kuri norīkoti Goda sardzē pie Brīvības pieminekļa un Prezidenta pils;
· 5.3. kuģu apkalpes locekļi un karavīri, kuri ne mazāk kā astoņas stundas diennaktī pilda dienesta pienākumus jūrā.
(Grozīts ar MK 28.06.2016. noteikumiem Nr. 407)
· 6. Šo noteikumu 3.3.apakšpunktā minēto kompensāciju papildus šo noteikumu 3.1.apakšpunktā minētajai kompensācijai saņem:
· 6.1. aviācijas gaisakuģu (lidaparātu) apkalpes locekļi – lidojuma dienā;
· 6.2. izpletņlēcēji – lēkšanas dienā;
· 6.3. ūdenslīdēji – niršanas dienā;
· 6.4. speciālo operāciju pavēlniecības karavīri, kuri veic speciālās operācijas vai sniedz atbalstu tiesībaizsardzības institūcijām Latvijas teritorijā, – operācijas vai atbalsta sniegšanas dienā;
· 6.5. karavīri, kuri apgūst speciālo uzdevumu vienības kaujinieku pamatapmācības kursu, – apmācību dienā;
· 6.6. karavīri, militārie darbinieki un zemessargi, kuri ne mazāk par 24 stundām bez pārtraukuma piedalās dienesta pienākumu izpildē vai militārajās mācībās lauka apstākļos, – dienesta pienākumu izpildes dienā.
(Grozīts ar MK 28.06.2016. noteikumiem Nr. 407; MK 27.05.2021. noteikumiem Nr. 318; MK 15.02.2022. noteikumiem Nr. 114; MK 18.10.2022. noteikumiem Nr. 639)
· 7. Kompensāciju karavīram un militārajam darbiniekam izmaksā reizi mēnesī, pārskaitot to uz karavīra vai militārā darbinieka norādīto kontu kredītiestādē. Zemessargam un Zemessardzes veterānam kompensāciju aprēķina un izmaksā ne retāk kā reizi ceturksnī.
· 8. Kompensāciju par nepilnu kalendāra mēnesi karavīram un militārajam darbiniekam aprēķina un izmaksā proporcionāli attiecīgajā mēnesī nodienēto dienu skaitam.
(MK 18.10.2022. noteikumu Nr. 639 redakcijā)
· 9. Šo noteikumu 3.1.apakšpunktā un 4.1 punktā noteikto uzturdevas kompensācijas apmēru nepiemēro 2010., 2011., 2012., 2013. un 2014.gadā. Kompensācijas apmērs 2010., 2011. un 2012.gadā ir 4 lati, 2013.gadā – 5 lati, no 2014.gada 1.janvāra līdz 30.jūnijam – 7,11 euro, bet no 2014.gada 1.jūlija līdz 31.decembrim – 8,54 euro.
(MK 29.10.2013. noteikumu Nr.1201 redakcijā)
· 10. Attiecībā uz zemessargiem šos noteikumus piemēro ar 2010.gada 1.septembri.
(MK 14.09.2010. noteikumu Nr.845 redakcijā)

